Kallis, TV-wiskundeman met nasionale ordes vereer    William Smith het die Orde van die Kremetart (silwer) ontvang. Foto: GCIS Die voormalige Protea-krieketheld Jacques Kallis en William Smith, die man wat jare lank wiskunde en wetenskap op TV aangebied het, is twee van die Suid-Afrikaners wat pas met nasionale ordes vereer is. Pres. Cyril Ramaphosa het die nasionale ordes Donderdag by die Sefako Makgatho-presidensiële gastehuis in Pretoria oorhandig. “Saam verteenwoordig die vooraanstaande ontvangers van die nasionale orde die waardes, idees en aspirasies van die miljoene Suid-Afrikaners wat op 27 April 1994 vir vryheid gestem het,” het Ramaphosa by die geleentheid gesê. Die nasionale orde is die hoogste eer wat ŉ Suid-Afrikaanse landsburger en vooraanstaande buitelanders kan ontvang. Kallis het die Orde van Ikhamanga (silwer) ontvang. Die negejarige Thapelo Tambani van die Transoranje Skool vir Dowes is postuum met die Mendi-dekorasie vir dapperheid vereer. Thapelo het verlede jaar ’n maatjie uit ’n sloot in Soshanguve naby Pretoria gered, maar toe self verdrink. Kallis het die Orde van Ikhamanga (silwer) ontvang vir sy uitsonderlike bydrae tot Suid-Afrikaanse krieket. Yvonne Chaka Chaka het ook dié toekenning ontvang vir haar bydrae tot musiek en maatskaplike samehorigheid. Smith het die Orde van die Kremetart (silwer) ontvang vir sy bydrae tot die onderrig van wiskunde en wetenskap. Smith het jare lank wiskunde en wetenskap op televisie aan leerlinge verduidelik. Die volledige lys ontvangers is: Die Mendi-dekorasie vir dapperheid Thapelo Tambani (postuum) Yvonne Chaka Chaka het die Orde van Ikhamanga (silwer) ontvang. Foto: GCIS Die Orde van Ikhamanga (silwer) Achmat Davids (postuum) vir sy bydrae tot die literatuur en die bewaring van die geskiedenis Jacques Kallis vir sy bydrae tot krieket Yvonne Chaka Chaka vir haar bydrae tot musiek en maatskaplike samehorigheid Nomhle Nkonyeni vir haar bydrae tot die uitvoerende kunste Benjamin Pogrund vir sy bydrae tot die joernalistiek en die vryheidstryd Mathatha Tsedu vir sy bydrae tot die joernalistiek in Suid-Afrika Mary Mhlongo Twala vir haar bydrae tot die uitvoerende kunste Die Orde van Ikhamanga (goud) Johaar Mosaval vir sy bydrae tot die uitvoerende kunste Braam Jordaan het die Orde van die Kremetart (silwer) ontvang. Foto: GCIS Die Orde van die Kremetart (silwer) Braam Jordaan vir sy bydrae tot die bewusmaking van gebaretaal Constance Miriam Thokozile Koza (postuum) vir haar bydrae tot onderwys en gemeenskapsontwikkeling Bongani Donald Mkhwanazi (postuum) vir sy bydrae tot die opheffing van swart ondernemings Ray en Dora Phillips (postuum) vir hul rol in die vroeë 20ste eeu om die lewensomstandighede van mense aan die Witwatersrand te verbeter William Smith vir sy rol om wiskunde en wetenskap te bevorder Velaphi Msane vir sy bydrae tot die vryheidstryd en menseregte Thandi Lujabe-Rankoe vir haar bydrae tot die vryheidstryd Anthony Andrew Trew vir sy bydrae tot die ontwikkeling van demokrasie en die postapartheid-gemeenskap Moyisile Douglas Tyutyu vir sy rol in die vryheidstryd Yosuf Veriava vir sy bydrae tot die mediese beroep Thokozani Majozi het die Orde van Mapungubwe (brons) ontvang. Foto: GCIS Die Orde van Mapungubwe (brons) Thokozani Majozi vir sy bydrae tot die wetenskap Die Orde van Mapungubwe (silwer) Malik Maaza vir sy bydrae tot nanowetenskap en -tegnologie Ari Sitas vir sy bydrae tot die sosiale wetenskappe Die Orde van Mapungubwe (goud) Edna Molewa (postuum) vir haar bydrae om die planeet te beskerm Die Orde van die Metgeselle van OR Tambo (brons) Riccardo Sarra (Italië) vir sy rol in die vryheidstryd Klaas de Jonge het die Orde van die Metgeselle van O.R. Tambo (silwer) ontvang. Foto: GCIS Die Orde van die Metgeselle van OR Tambo (silwer) Klaas de Jonge (Nederland) vir sy rol in die vryheidstryd Khotso Makhulu (Brittanje) vir sy rol in die vryheidstryd Paulette Pierson-Mathy (België) vir haar rol in die vryheidstryd Amii Omara-Otunnu (Uganda) vir sy rol in die stryd vir demokrasie Lucia Raadschelders (postuum, Nederland) vir haar rol in die stryd teen apartheid Die Orde van die Metgeselle van OR Tambo (goud) Adm. Didier Ignace Ratsiraka (Madagaskar) vir sy rol in die stryd vir ’n demokratiese Suid-Afrika